SKRIFTLIG FORESPØRGSEL P-0894/02

af Freddy Blak (GUE/NGL) til Kommissionen

(22. marts 2002)

Om: Urimelige konkurrencevilkår i fodboldens verden

Alt for ofte oplever man korruption i forbindelse med afvikling og placering af sportsarrangementer. Disse urimeligheder opstår desværre bl.a. i OL-regi, men problemerne er også kendt i fodboldens verden. En måde at sikre rimelige vilkår i sportens verden er at skabe åbenhed omkring beslutninger og opstille klare regler.

I Danmark er der i den bedste fodboldrække opstået en urimelig konkurrencesituation, fordi F.C. Lyngby er gået konkurs midt i indeværende sæson. Efter konkursen har klubben spillet med et amatørhold i samme række. Alle inkl. Dansk Boldspil-Union (DBU), der er ansvarlig for turneringen er enige om, at Lyngby skulle have været ekskluderet som følge af konkursen, men DBU havde glemt at justere reglerne. Konsekvensen er, at Lyngby har spillet to gange med et professionelt hold mod nogle klubber, men kun én gang mod andre klubber, hvilket ikke har stillet alle klubber i den samme konkurrenceposition en urimelighed som ingen sportsfolk eller fodboldklub kan være tjent med. Alle er desværre aldeles afhængige af, at en gammel organisation som DBU har reglerne i orden. Det sørgelige resultat er, at hvis der ikke gribes ind fra Kommissionens side, vil den rigeste klub i Danmark, F. C. København alt andet lige blive favoriseret.

Derfor vil jeg gerne bede Kommissionen bekræfte, at den vil gå ind i den aktuelle danske sag og sikre fri konkurrence til glæde for sponsorer, investorer og naturligvis sportsfolk og fans. Endvidere vil jeg bede Kommissionen om at redegøre for, hvordan den vil sikre åbenhed omkring de beslutninger, der træffes i de store sportsorganisationer.

Svar afgivet på Kommissionens vegne af Mario Monti

(30. april 2002)

Kommissionen minder det ærede medlem om, at den i sin rapport til Det Europæiske Råd i Helsinki om sport(1) gav udtryk for, at sportsorganisationer bør være selvstændige og have ret til selvstyre gennem passende strukturer, hvilket Rådet tilsluttede sig i en erklæring, der blev vedhæftet konklusionerne fra Det Europæiske Råds møde i Nice (7.-9. december 2000)(2). Sportsorganisationer har som formål at organisere og fremme specifikke sportsgrene, og især at fastlægge de nærmere regler for sporten og udtagelsen af landshold. I dette arbejde skal de naturligvis overholde nationale love og EU-lovgivningen.

Det spørgsmål, det ærede medlem rejser, nemlig hvorvidt en klub i samme sæson først kan have professionel og derefter amatørstatus, henhører afgjort under de specifikke sportslige regler og organisationernes ret til selv at forvalte deres sportsgren. Det tilkommer derfor ikke Kommissionen at undersøge, om Dansk Boldspil-Union (DBU) har truffet den rigtige beslutning.

(1) Kommissionens rapport til Det Europæiske Råd med henblik på at bibeholde de nuværende strukturer på sportsområdet og at bevare sportens samfundsmæssige funktion inden for Fællesskabets rammer, KOM(1999) 644 endelig udg.

(2) Erklæring om de særlige forhold, der kendertegner sporten i Europa og dens sociale funktioner, og som der skal tages hensyn til ved gennemførelsen af de fælles politikker.